ಅಂತರರಾಜ್ಯ ದ್ವಿಚಕ್ರವಾಹನ ಕಳ್ಳರ ಬಂಧನ ಕೋಲಾರ, ಜೂನ್ ೨೮ಹಿ.ಸ: ದ್ವಿಚಕ್ರ ವಾಹನಗಳನ್ನು ಕಳ್ಳತನ ಮಾಡುತ್ತಿದ್ದ ಅಂತರಾಜ್ಯ ಇಬ್ಬರು ಆರೋಪಿಗಳನ್ನು ತಾಲ್ಲೂಕಿನ ವೇಮಗಲ್ ಪೊಲೀಸರು ಬಂಧಿಸಿ, ಅವರಿಂದ ೭.೫ ಲಕ್ಷ ಮೌಲ್ಯದ ೧೫ ದ್ವಿಚಕ್ರವಾಹನಗಳನ್ನು ವಶಪಸಿಕೊಂಡಿದ್ದಾರೆ.ತಮಿಳುನಾಡು ರಾಜ್ಯದ ಕೃಷ್ಣಗಿರಿ ಜಿಲ್ಲೆಯ ತೊರಹಳ್ಳಿಯ ನಿವಾಸಿ ಆಂಬ್ಯುಲೆನ್ಸ್ ಚಾಲಕ ರಾಮು ೩೫ ಹಾಗೂ ನಾರಾಯಣಸ್ವಾಮಿ ೩೮ ಇಬ್ಬರನ್ನು ಬಂಧಿಸಿದ್ದಾರೆ. ಆರೋಪಿಗಳು ತಾಲ್ಲೂಕಿನ ನರಸಾಪುರ ಕೈಗಾರಿಕಾ ಪ್ರದೇಶದ ಬಾಂಡೋ ಸರ್ಕಲ್ ಬಳಿ ಸಂಜೆ ೫.೩೦ ರ ಸುಮಾರಿನಲ್ಲಿ ಹೋಂಡಾ ಸ್ಪೆಂಡರ್ ಪ್ಲಸ್ ದ್ವಿಚಕ್ರವಾಹನದಲ್ಲಿ ಅನುಮಾನಸ್ಪದವಾಗಿ ಓಡಾಡುತ್ತಿದ್ರು. ಇದನ್ನು ಕಂಡ ಪೊಲೀಸರು ದ್ವಿಚಕ್ರವಾಹನವನ್ನು ನಿಲ್ಲಿಸಿ ವಿಚಾರಿಸಲು ಮುಂದಾದರು. ಆಗ ಆರೋಪಿಗಳು ದ್ವಿಚಕ್ರವಾಹನಗಳನ್ನು ಸ್ಥಳದಲ್ಲೇ ಬಿಟ್ಟು ಹೋಗಲು ಪ್ರಯತ್ನಿಸಿದ್ದಾರೆ. ಅವರನ್ನು ಬೆನ್ನಟ್ಟಿದ ವೇಮಗಲ್ ಪೊಲೀಸರು ಹಿಡಿದು ವಿಚಾರಿಸಿದಾಗ ದ್ವಿಚಕ್ರವಾಹನದ ಬಗ್ಗೆ ಯಾವುದೇ ದಾಖಲೆಗಳು ಇಲ್ಲದ ಕಾರಣ ಅಸಾಮಿಗಳಿಬ್ಬರು ವಾಹನ ಕದ್ದು ತಂದಿರುವ ಅನುಮಾನದೊಂದಿಗೆ ದ್ವಿಚಕ್ರವಾಹನ ಹಾಗೂ ಇಬ್ಬರು ಆರೋಪಿಗಳನ್ನು ವಶಕ್ಕೆ ಪಡೆದುಕೊಂಡಿದ್ದಾರೆ.ಆರೋಪಿಗಳನ್ನು ಠಾಣೆಗೆ ಕರೆದೊಯ್ದು ವಿಚಾರಣೆ ನಡೆಸಿದ್ದು, ಬೆಂಗಳೂರು ಜಿಲ್ಲೆಯ ಹೊಸಕೋಟೆ, ಕೆ.ಆರ್.ಪುರಂ, ಮಹದೇವಪುರ, ನಾಗವಾರ ಮೈನ್ರೋಡ್, ಮಾಗಡಿ ರಸ್ತೆ, ಮನೆಕೊಳಲು ಗ್ರಾಮ, ತೂಬರಹಳ್ಳಿ ನಲ್ಲೂರಹಳ್ಳಿ, ಸಂಪಿಗೆ ರಸ್ತೆ, ಅಜಗೊಂಡನಹಳ್ಳಿ, ಇಮ್ಮಡಿಹಳ್ಳಿ, ಮಾಲೂರು ಮತ್ತಿತರ ಕಡೆಗಳಲ್ಲಿ ದ್ವಿಚಕ್ರವಾಹನಗಳನ್ನು ಕಳುವು ಮಾಡಿರುವುದಾಗಿ ಒಪ್ಪಿಕೊಂಡಿದ್ದಾರೆ.ಇವರ ವಿಚಾರಣೆ ನಂತರ ವೇಮಗಲ್ ಪೊಲೀಸರು ೧೫ ದ್ವಿಚಕ್ರವಾಹನಗಳನ್ನು ವಶಕ್ಕೆ ಪಡೆದುಕೊಂಡು ಅವರನ್ನು ನ್ಯಾಯಾಂಗ ಬಂಧನಕ್ಕೆ ಒಪ್ಪಿಸಿದ್ದಾರೆ.ಚೋರರನ್ನು ಹಿಡಿಯುವ ಕಾರ್ಯಾಚರಣೆ ಎಸ್ಪಿ ಡೆಕ್ಕಾ ಸುರೇಶ್ಬಾಬು ಮಾರ್ಗದರ್ಶನದಲ್ಲಿ ಎಎಸ್ಪಿ ನಾರಾಯಣಸ್ವಾಮಿ, ಡಿವೈಎಸ್ಪಿ ಗಿರಿ ನೇತೃತ್ವದಲ್ಲಿ ವೇಮಗಲ್ ಪೊಲೀಸ್ ಠಾಣೆಯ ವೃತ್ತ ನಿರೀಕ್ಷಕ ಎಸ್.ಶಿವರಾಜ್, ಪಿಎಸ್ಐ ಆಂಜಿನಪ್ಪ, ಸಿಬ್ಬಂದಿಯಾದ ಸುಧಾಕರ್, ಬಾಲಾಜಿ, ರವಿಕುಮಾರ್, ಮಹೇಶ್, ನಾಗೇಶ್, ನಾಗರಾಜ್, ಭಾಸ್ಕರ್ ತಂಡ ಭಾಗವಹಿಸಿತ್ತು.